Conducerea Inspectoratului Şcolar Judeţean (ISJ) Vâlcea a dispus o anchetă internă la Şcoala gimnazială ”Luca Solomon” din localitatea Vaideeni, după ce părinţii a două eleve de clasa a III-a au reclamat că profesorul de religie Vasile Chişavu le-a arătat fetelor imagini obscene pe telefonul mobil.

Părinţii susţin că elevele au fost chemate la catedră în timpul orei de religie, iar profesorul le-a arătat imagini cu caracter obscen pe telefon.

Inspectorul şcolar general al judeţului Vâlcea, Andra Bică, a declarat, marţi, corespondentului MEDIAFAX că părinţii au depus o reclamaţie la Primăria Vaideeni, iar edilul localităţii a transmis sesizarea ISJ.

”O echipă de la Inspectoratul Şcolar a mers la şcoală şi a făcut o serie de verificări şi a cerut şcolii să facă o comisie de anchetă, pentru că numai ei pot face acest lucru. S-a declanşat o cercetare disciplinară, domnul profesor este nevinovat până la terminarea cercetărilor, pentru că noi trebuie să avem în primul rând dovezi pentru a putea să-l acuzăm de ceva. Pot să vă spun că în momentul de faţă cercetarea este în plină desfăşurare, sper ca până la sfârşitul acestei săptămâni şi să avem şi o concluzie şi atunci vom putea da mai multe date despre acest caz”, a precizat şeful ISJ Vâlcea.